Траян Първанов
Гледам ви и гледате ме в упор…

chitanka.info

Гледам ви и гледате ме в упор

и не съм ви гостенин приятен,

и не съм в кръга ви

даже знатен,

тъй като богатство не натрупах.

Вие като

охлюви

полека

плъзвате,

пълзите през живота.

Можете да смажете човека

за една

окаяна банкнота.

Вие всякога сте най-удобни.

И това е вашата порода —

коленичили

в местата лобни,

мислите за личната изгода.

Затова в житейската ви скука

аз не търся почести и близост

и събарям яростно с юмрука

маските на жалката ви низост.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.